**Faxenyt 03.03.2020:**

**Vemmetofte kårer landets bedste Sara Bernhardt-kage**

Vemmetofte Kloster: 23 kageelskende beboere har velvilligt stillet deres smagsløg til rådighed for en videnskabelig vurdering på Vemmetofte Kloster. Vurdering af hvad, spørger du nok? Af Sara Bernhardt- kager, såmænd.

Det store forarbejde ligger hos nogle nye beboere, som er tilflyttere fra Hovedstadsområdet, hvilket undersøgelsen også bærer præg af.

De ankommer nemlig med den forudsætning, at det er i dette område Danmarks dygtigste bagere har deres virksomhed. Diskussionen på Vemmetofte Kloster går derefter på, at det sandsynligvis er korrekt i København og Omegn, men ikke nødvendigvis gældende for Faxe og Omegn.

De jyske og fynske tilflyttere kender alle til gode bagere, men vælger at holde tand for tunge, for „nu bor de jo altså i Faxe”.

Enighed opnås ved at arrangere en kage-smage-dyst på aftalte aftener efter middagen.

Tre angiveligt gode bagere bliver, uden at være orienteret om deres deltagelse i undersøgelsen, udvalgt til at medvirke. Det drejer sig om Taffelbay, La Glace og Karisebageren.

Alle tre virksomheder har modtaget priser for deres gode håndværk, så udvælgelsen angiver en vis målrettethed og substans.

Kagerne indkøbes af glade givere blandt klostrets beboere, og deltagelse i undersøgelsen er gratis.

De tilstedeværende beboere udfylder et spørgeskema, hvor de på en skala fra 1 til 6 giver point for: smag, udseende, farve og konsistens.

Den 1. marts 2020 blev detailmålingerne og testresultatet præsenteret, ledsaget af et glas bobler til de involverede.

Karisebageren sejrede og scorede flest point.



Digt af Anne Margrethe Rasmussen, Vemmetofte kloster

**Luftigt og frydefuldt**

**(et digt tilegnet Karise bageren)**

I nattens mulm og mørke

bliver kronjuveler til

ved hjælp af morter og sprøjteposer

bageplader og bagepapir

ovne med varmluft



bliver der pustet liv i

makroner og æggehvider

sukker og marcipan

chokoladefyld og piskefløde

guldglimmer og frysetørrede bær

Og der ligger de så

kronjuvelerne, på rad og række

De taler sammen,

vist nok på fransk

’Nous ne somnes pas comme les autres. Nous somnes particuliers.’

’vi er ikke som de andre

vi er noget for os selv

Taffelbay og La Glace

er ikke værdige

til at kalde os sine

**her i Karise er vores mester’**

Fra gyldne tinder

På Syrenvænget 20

ser han solen står op

og ved nu det er fuldbragt

Han finder sit leje

Og går glad til ro

Synker ned i chokoladefarvet tyl og satin

I blide toner

ser han i drømme

en kvinde komme svævende til ham

**Sarah Bernardt**

 Amr 20-2-2020